               COMISIA EUROPEANĂ
            Bruxelles, 25.11.2020
            COM(2020) 774 final
            2020/0343(COD)
            Propunere de
            DECIZIE A PARLAMENTULUI EUROPEAN ȘI A CONSILIULUI
            de autorizare a Comisiei să voteze în favoarea majorării de capital a Fondului European de Investiții

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Uniunea, reprezentată de Comisie, este acționar al Fondului European de Investiții (FEI) de la înființarea FEI. În prezent, Uniunea deține 29,7 % din acțiuni. Majoritatea acțiunilor (58,9 %) sunt deținute de Banca Europeană de Investiții. Restul acțiunilor (11,4 %) sunt deținute de alte instituții financiare.

                  Având în vedere impactul preconizat al crizei provocate de pandemia de COVID-19 și pentru a contribui la răspunsul Uniunii și al FEI la criză prin punerea în aplicare a Programului InvestEU preconizat ca parte a cadrului financiar multianual pentru perioada 2021-2027, Consiliul de administrație al FEI [a decis] să propună adunării generale o majorare de capital; în cadrul adunării generale Comisia, reprezentând Uniunea în calitate de acționar al FEI, trebuie să fie în măsură să voteze cu privire la majorarea menționată.

               FEI a calculat că este necesară imediat o majorare a capitalului autorizat cu 2 870 000 000 EUR, ceea ce corespunde unei injecții de lichidități în cuantum de 1 250 000 000 EUR. Pentru a răspunde în mod eficace la criza provocată de pandemia de COVID-19, majorarea de capital trebuie să fie aplicată cât mai curând posibil.

               Prezenta propunere are scopul de a permite Comisiei, care reprezintă Uniunea în cadrul adunării generale, să voteze în favoarea majorării capitalului FEI.

                  Propunerea Comisiei de Regulament al Parlamentului European și al Consiliului de instituire a Programului InvestEU [2020/0108 (COD), Regulamentul InvestEU], la articolul 32, prevede participarea Uniunii la majorarea de capital și era inițial destinată să servească în mod implicit drept temei juridic pentru votul Comisiei în favoarea majorării de capital în cadrul adunării generale a FEI. Totuși, având în vedere că există un anumit grad de incertitudine în ceea ce privește momentul intrării în vigoare a Regulamentului InvestEU, trebuie adoptată în prealabil o decizie separată prin care Comisia să fie autorizată să voteze în favoarea majorării de capital în cadrul adunării generale, pentru ca perioada de subscriere pentru majorarea de capital să poată fi lansată în timp util.

                  Astfel, ceilalți acționari FEI, în afară de Uniune, vor fi în măsură să furnizeze sprijinul de capital necesar imediat după începerea perioadei de subscriere, chiar dacă această perioadă este mai lungă pentru a permite tuturor acționarilor să decidă cu privire la participarea lor în conformitate cu propriile norme și proceduri. Uniunea va putea participa la majorarea de capital și la subscrierea de acțiuni ulterior, în conformitate cu temeiul juridic care stă la baza participării ei (Regulamentul InvestEU), după intrarea în vigoare a acestuia, dacă și în forma în care va fi adoptat de colegiuitori. În conformitate cu articolul 5 alineatul (3) din statutul FEI, fiecare membru va avea dreptul să subscrie o fracțiune din majorare corespunzătoare raportului care exista între acțiunile subscrise de membrul respectiv și numărul total de acțiuni ale FEI subscrise înainte de majorarea capitalului.

               •Coerența cu dispozițiile existente în domeniul de politică vizat

                  Capitalul suplimentar va permite FEI să pună în aplicare Programul InvestEU, în calitate de partener principal de implementare prevăzut în Regulamentul InvestEU și, prin urmare, va contribui la îmbunătățirea competitivității, a convergenței și coeziunii socioeconomice a Uniunii și va sprijini, în același timp, redresarea în urma crizei economice generate de pandemia de COVID, în special în ceea ce privește sprijinirea IMM-urilor inovatoare. Sprijinul va include contribuții în domeniul inovării și al digitalizării, precum și contribuții la utilizarea eficientă a resurselor în conformitate cu obiectivele economiei circulare, la sustenabilitatea și caracterul incluziv al creșterii economice a Uniunii și la reziliența și integrarea piețelor de capital ale Uniunii, inclusiv prin soluții care abordează fragmentarea piețelor de capital ale Uniunii și care diversifică sursele de finanțare pentru întreprinderile din Uniune. În plus, majorarea de capital va permite dezvoltarea în continuare a rolului FEI în gestionarea programelor naționale și regionale, contribuind astfel la obiectivele de politică ale UE care vizează îmbunătățirea accesului la finanțare pentru IMM-uri, stimularea dezvoltării regionale și sprijinirea obiectivelor uniunii piețelor de capital.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

                  Decizia 94/375/CE a Consiliului conține, la articolul 3, o dispoziție specifică privind majorările de capital, în temeiul căreia poziția Uniunii cu privire la o posibilă majorare a capitalului FEI și cu privire la participarea Uniunii la această majorare trebuie să fie decisă în unanimitate de către Consiliu, hotărând la propunerea Comisiei și după consultarea Parlamentului European. Cu toate acestea, se consideră că această dispoziție este exclusă ca temei juridic pentru o nouă decizie referitoare la votul privind majorarea capitalului FEI și la participarea Uniunii la o majorare a capitalului FEI, având în vedere evoluția jurisprudenței Curții Europene de Justiție cu privire la așa-numitele „temeiuri juridice derivate”
                     1
                  . În schimb, ar trebui propus un temei juridic din legislația primară.

                  Având în vedere obiectivele și activitățile FEI, astfel cum sunt prevăzute în statutul fondului și în deciziile adoptate de organele sale de conducere în conformitate cu statutul, și ținând seama de obiectivul principal urmărit prin majorarea de capital, și anume sprijinirea IMM-urilor, a inovării și a locurilor de muncă, în paralel cu abordarea altor nevoi urgente, cum ar fi schimbările climatice, combaterea pandemiei de COVID și digitalizarea economiei UE, în special prin punerea în aplicare a Programului InvestEU preconizat, promovând astfel măsuri în sprijinul industriei Uniunii, articolul 173 alineatul (3) din TFUE este considerat a fi temeiul juridic adecvat pentru propunerea de a autoriza Comisia să voteze în favoarea majorării de capital.

                  Decizia nr. 562/2014/UE a Parlamentului European și a Consiliului din 15 mai 2014 privind participarea Uniunii Europene la majorarea de capital a Fondului European de Investiții (JO L 156, 24.5.2014, p. 1) a avut drept temei juridic, de asemenea, articolul 173 alineatul (3) din TFUE.

               •Subsidiaritatea (în cazul competențelor neexclusive)

                  Uniunea, reprezentată de Comisie, în calitate de acționar al FEI, are competența exclusivă de a vota deciziile privind majorările de capital ale FEI.

               •Proporționalitatea

                  Capitalul autorizat suplimentar, în măsura în care este subscris de acționarii FEI, va furniza FEI capitalul de care are nevoie pentru a contribui la atingerea obiectivelor UE.

               3.IMPLICAȚIILE BUGETARE

                  Propunerea nu are implicații bugetare, deoarece votul în cadrul adunării generale privind majorarea capitalului FEI nu obligă Uniunea să subscrie acțiuni. Implicațiile bugetare vor rezulta doar din Regulamentul InvestEU care oferă temeiul juridic pentru participarea Uniunii la majorarea de capital.

               2020/0343 (COD)

               Propunere de

               DECIZIE A PARLAMENTULUI EUROPEAN ȘI A CONSILIULUI

               de autorizare a Comisiei să voteze în favoarea majorării de capital a Fondului European de Investiții

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 173 alineatul (3),

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               având în vedere avizul Comitetului Economic și Social European
                  2
               , ––

               hotărând în conformitate cu procedura legislativă ordinară,

               întrucât:

               (1)În conformitate cu articolul 5 alineatul (2) din Statutul Fondului European de Investiții (denumit în continuare „fondul”), capitalul autorizat al fondului poate fi majorat prin decizia adunării generale hotărând cu o majoritate de 85 % din voturile exprimate.

               (2)Având în vedere impactul estimat al crizei provocate de pandemia de COVID-19 și pentru a contribui la răspunsul Uniunii și al fondului la criză prin punerea în aplicare a Programului InvestEU
                  3
                preconizat ca parte a cadrului financiar multianual pentru perioada 2021-2027 și prin dezvoltarea în continuare a rolului FEI în gestionarea programelor naționale și regionale, fondul a calculat că este necesară imediat o majorare a capitalului autorizat cu 2 870 000 000 EUR.

               (3)Consiliul de administrație al Fondului [a decis] să prezinte adunării generale o cerere de aprobare a unei majorări a capitalului autorizat al fondului de 2 870 000 000 EUR prin emiterea a 2 870 de noi acțiuni, precum și a modalităților de plată și a altor aspecte legate de această majorare a capitalului. În cazul în care majorarea de capital se aprobă, fiecare acțiune nouă va avea o valoare nominală de 1 000 000 EUR, iar pentru fiecare acțiune subscrisă capitalul vărsat va fi de 20 % din valoarea nominală a acțiunii. Adunarea generală poate solicita plata restului de 80 % în condițiile prevăzute la articolul 7 alineatul (3) din statutul fondului. Toate acțiunile, atât cele existente, cât și cele nou emise, vor avea aceeași valoare și vor conferi drepturi egale în toate privințele.

               (4)Consiliul de administrație a propus ca acțiunile nou autorizate să fie disponibile pentru subscriere pe parcursul unei singure perioade de subscriere care începe imediat după aprobarea majorării de capital de către adunarea generală și se încheie la 30 septembrie 2021. Uniunea va putea participa la subscriere în condițiile prevăzute în decizia adunării generale după intrarea în vigoare a temeiului juridic care aprobă participarea Uniunii la majorarea de capital.

               (5)Pentru a permite reprezentantului Uniunii în cadrul adunării generale să voteze cu privire la majorarea capitalului cât mai curând posibil, prezenta decizie trebuie adoptată în regim de urgență. Prin urmare, se consideră adecvat să se prevadă o excepție de la perioada de opt săptămâni și de la perioada de zece zile menționate la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.

               (6)Din același motiv, prezenta decizie trebuie, prin urmare, să intre în vigoare în ziua următoare datei publicării ei,

               ADOPTĂ PREZENTA DECIZIE:

               Articolul 1

               Comisia, reprezentând Uniunea, este autorizată să voteze în cadrul adunării generale a Fondului European de Investiții în favoarea majorării de capital propuse de 2 870 000 000 EUR.

               Articolul 2

               Prezenta decizie intră în vigoare în ziua următoare datei publicării în Jurnalul Oficial al Uniunii Europene.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        Hotărârea Curții din 6 mai 2008, cauza C-133/06, Parlamentul European/Consiliul Uniunii Europene, ECLI:EU:C:2008:257.

                     (2)

                        JO C , , p. .

                     (3)

                        Propunere de Regulament al Parlamentului European și al Consiliului de instituire a Programului InvestEU, 2020/0108 (COD).


               COMISIA EUROPEANĂ
            Bruxelles, 26.11.2020
            COM(2020) 781 final
            2020/0346(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în Consiliul ministerial al Comunității Energiei și în Grupul permanent la nivel înalt al Comunității Energiei (Tivat, Muntenegru, 16 și 17 decembrie 2020)

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Consiliului ministerial al Comunității Energiei și în cadrul Grupului permanent la nivel înalt („PHLG”) al Comunității Energiei în legătură cu o serie de acte cu efecte juridice pentru UE în sensul articolului 218 alineatul (9) din TFUE, pe care aceste două organisme intenționează să le adopte la 16 și 17 decembrie 2020. În plus, aceasta include, de asemenea, puncte de pe ordinea de zi a Consiliului ministerial, care nu intră în domeniul de aplicare al articolului 218 alineatul (9) din TFUE, dar care necesită o aprobare politică din partea Consiliului (această aprobare va fi solicitată separat).

               2.Contextul propunerii

               2.1.Tratatul de instituire a Comunității Energiei

               Tratatul de instituire a Comunității Energiei (denumit în continuare „TCE”) vizează crearea unui cadru stabil de reglementare și de piață și a unui spațiu unic de reglementare pentru schimburile de energie de rețea prin punerea în aplicare, în părțile la tratat din afara UE, a unor elemente convenite de comun acord ale aquis-ului UE din domeniul energiei. Acordul a intrat în vigoare la 1 iulie 2006. Uniunea Europeană este parte la TCE
                  1
               . TCE se referă la părțile terțe ca fiind „părți contractante”.

               2.2.Consiliul ministerial și PHLG ale Comunității Energiei

               Consiliul ministerial asigură îndeplinirea obiectivelor stabilite în TCE. Acesta oferă orientări politice generale, ia măsuri și adoptă acte procedurale. Fiecare parte dispune de un vot, iar Consiliul ministerial hotărăște aplicând reguli de vot diferite, în funcție de subiect. UE este una dintre cele nouă părți și dispune de un vot, care depinde, de asemenea, de subiectul aflat în discuție.

               Votul cu majoritate simplă se aplică în cazul actelor avute în vedere enumerate mai jos la secțiunea 2.3, punctele 2.3.1; i 2.3.2 (articolul 100 TCE); i la punctul 2.3.5 [articolul 92 alineatul (1) TCE].

               O majoritate de două treimi se aplică celorlalte elemente avute în vedere enumerate mai jos la punctul 2.3.3 din secțiunea 2.3 și la punctul 4 din secțiunea 2.4 (articolul 82 TCE, articolul 83 TCE).

               Votul cu majoritate simplă se aplică în cazul actelor avute în vedere enumerate mai jos la punctul 2.3.4 din secțiunea 2.3. [articolul 91 alineatul (1) litera (a) din TCE].

               În ceea ce privește actul avut în vedere de mai jos la punctul 2.3.6 din secțiunea 2.3, Consiliul ministerial numește membrii Comitetului consultativ prin consens.

               În ceea ce privește actul avut în vedere de mai jos la punctele 1, 2 și 3, din secțiunea 2.4, Consiliul ministerial adoptă decizia prin consens.

               PHLG este un important organism subsidiar al Consiliului ministerial. Acesta poate, printre altele, să adopte măsuri, în cazul în care este împuternicit de Consiliul ministerial în acest sens. UE este reprezentată în PHLG și dispune de un vot.

               Articolul 47 din TCE prevede că: „Consiliul ministerial asigură îndeplinirea obiectivelor stabilite în Tratat. Acesta: [...] (b) ia măsuri [...]”.

               În ceea ce privește actul avut în vedere de mai jos la punctul 7 din secțiunea 2.3, grupul permanent la nivel înalt votează cu o majoritate de două treimi din voturile exprimate.

               2.3Actele legislative ale Consiliului ministerial și ale PHLG avute în vedere

               Consiliul ministerial, la 17 decembrie 2020, și PHLG, la 16 decembrie 2020, vor adopta fiecare mai multe acte.

               Prezenta propunere de decizie în temeiul articolului 218 alineatul (9) din TFUE vizează poziția care urmează să fie adoptată în numele Uniunii cu privire la următoarele acte ale Consiliului ministerial avute în vedere:

               2.3.1Decizia 2020/.../MC-EnC privind punerea în aplicare a Regulamentului (UE) 2019/2146 al Comisiei din 26 noiembrie 2019 de modificare a Regulamentului (CE) nr. 1099/2008 al Parlamentului European și al Consiliului privind statisticile în domeniul energiei în ceea ce privește implementarea actualizărilor pentru statisticile anuale, lunare și lunare pe termen scurt din domeniul energiei

               2.3.2.Decizia 2020/.../MC-EnC privind punerea în aplicare a Regulamentului de punere în aplicare (UE) 2019/803 al Comisiei din 17 mai 2019 privind cerințele tehnice referitoare la conținutul rapoartelor de calitate privind statisticile europene referitoare la prețurile la gaze naturale și energie electrică în temeiul Regulamentului (UE) 2016/1952 al Parlamentului European și al Consiliului

               2.3.3.Decizia 2020/.../MC-EnC privind stabilirea listei de proiecte de interes pentru Comunitatea Energiei

               2.3.4.Decizii în temeiul articolului 91 alineatul (1) din Tratatul CE de constatare a existenței unei încălcări a TCE în următoarele cauze:

               (a)Decizia 2020/…/Mc-EnC privind nerespectarea de către Serbia a Tratatului de instituire a Comunității Energiei în cauza ECS-13/17

               (b)Decizia 2020/.../MC-EnC privind nerespectarea de către Bosnia și Herțegovina a Tratatului de instituire a Comunității Energiei în cauza ECS-10/18

               2.3.5.Decizii în temeiul articolului 92 alineatul (1) din Tratatul CE:

               (a)Decizia 2020/.../MC-EnC privind adoptarea de măsuri ca răspuns la încălcările grave și persistente săvârșite de Bosnia și Herțegovina în temeiul articolului 92 alineatul (1) din Tratatul de instituire a Comunității Energiei în cauzele ECS-8/11S, ECS-2/13S și ECS-6/16S

               (b)Decizia 2020/.../MC-EnC privind stabilirea unei încălcări grave și persistente a Ucrainei în temeiul articolului 92 alineatul (1) din tratat în cauza ECS-1/18S

               (c) Decizia 2020/.../MC-EnC privind stabilirea unei încălcări grave și persistente a Serbiei în temeiul articolului 92 alineatul (1) din tratat în cauza ECS-10/17S.

               2.3.6.Numirea membrilor Comitetului consultativ în conformitate cu articolul 32 alineatul (3) din Actul procedural nr. 2008/01/MC-EnC privind regulamentul de procedură pentru soluționarea litigiilor, astfel cum a fost modificat prin Actul procedural nr. 2015/04/MC-EnC.

               Prezenta propunere de decizie în temeiul articolului 218 alineatul (9) din TFUE vizează poziția care urmează să fie adoptată în numele Uniunii cu privire la următoarele acte ale PHLG avute în vedere:

               2.3.7.
                     Actul procedural de modificare a Actului procedural nr. 01/2011 PHLG-EnC a Grupului permanent la nivel înalt al Comunității Energiei din 23.3.2011 de stabilire a normelor care reglementează procedura de arbitraj în materie de personal în temeiul articolului 14 din Statutul funcționarilor Comunității Energiei.

               Scopul actelor Consiliului ministerial și ale PHLG avute în vedere (denumite în continuare în ansamblu „actele avute în vedere”) este de a facilita realizarea obiectivelor TCE și funcționarea Secretariatului de la Viena al Comunității Energiei, care, printre altele, oferă sprijin administrativ Consiliului ministerial.

               2.4.Alte puncte de pe ordinea de zi

               Din motive de exhaustivitate, se remarcă faptul că, pe lângă actele avute în vedere, pe ordinea de zi a reuniunilor Consiliului ministerial și ale PHLG vor figura o serie de puncte suplimentare. Cu privire la aceste elemente, Comisia intenționează să exprime următoarele poziții în numele Uniunii:

               1.Orientările generale de politică 2020 pentru 2030 privind obiectivele și neutralitatea climatică pentru Comunitatea Energiei și părțile contractante la aceasta

               Printre principalele obiective ale TCE se numără crearea unei piețe energetice paneuropene integrate și durabile, bazată pe un cadru stabil de reglementare și de piață, atrăgând investiții care sunt necesare pentru dezvoltarea economică și stabilitatea socială, îmbunătățind situația mediului și promovând utilizarea energiei din surse regenerabile. Întrucât sectorul energetic este unul dintre principalii factori care contribuie la emisiile de gaze cu efect de seră și având în vedere legăturile puternice dintre politica energetică și climă, este important să se consolideze cadrul de politici privind eficiența energetică, energia din surse regenerabile și emisiile de gaze cu efect de seră în Comunitatea Energiei.

               Consiliul ministerial al Comunității Energiei a adoptat Recomandarea 2016/02/MC-EnC privind pregătirea pentru punerea în aplicare a Regulamentului (UE) nr. 525/2013 privind un mecanism de monitorizare și de raportare a emisiilor de gaze cu efect de seră, precum și Recomandarea 2018/01/MC-EnC privind pregătirea pentru dezvoltarea planurilor energetice și climatice naționale integrate de către părțile contractante la Comunitatea Energiei.

               Directiva din 2009 privind energia din surse regenerabile și cea din 2012 privind eficiența energetică au fost adoptate și au devenit parte a ordinii juridice a Comunității Energiei prin deciziile Consiliului ministerial, incluzând un obiectiv pentru 2020 privind Comunitatea Energiei în ansamblu pentru eficiența energetică (exprimată atât în consumul de energie primară, cât și în consumul final de energie), precum și obiectivele specifice pentru 2020 ale fiecărei părți contractante în ceea ce privește energia din surse regenerabile.

               În noiembrie 2018, Consiliul ministerial a adoptat orientările generale de politică privind obiectivele pentru 2030 ale părților contractante la Comunitatea Energiei. Orientările au reprezentat consensul politic în ceea ce privește stabilirea a trei obiective distincte privind energia și clima pentru 2030: un obiectiv privind eficiența energetică, un obiectiv pentru contribuția surselor regenerabile de energie și un obiectiv de reducere a emisiilor de gaze cu efect de seră. Aceste obiective trebuie să fie în concordanță cu obiectivele UE pentru 2030, să determine un nivel echivalent de ambiție în rândul părților contractante și să țină seama de diferențele socio-economice relevante, de evoluțiile tehnologice și de Acordul de la Paris privind schimbările climatice.

               Acordurile politice ale Consiliului Uniunii Europene și ale Parlamentului European în 2018 și la începutul anului 2019 au permis ca toate normele introduse de pachetul „Energie curată pentru toți europenii” să intre în vigoare în iunie 2019. Cele trei obiective în materie de energie și climă pentru 2030, și anume reducerea cu cel puțin 40 % a emisiilor de gaze cu efect de seră față de 1990, o eficiență energetică de cel puțin 32,5 % și o pondere de cel puțin 32 % a energiei din surse regenerabile sunt consacrate pe deplin în legislația UE, dar revizuirea în sens ascendent a acestor obiective va fi propusă în 2021, ca urmare a propunerii Comisiei din 17 septembrie 2020 de reducere a gazelor cu efect de seră din UE cu cel puțin 55 % până în 2030, comparativ cu nivelurile din 1990.

               În urma adoptării Recomandării 2018/01/MC-EnC și având în vedere obligațiile părților contractante în procesul de aderare la UE și angajamentele acestora în cadrul Convenției-cadru a Națiunilor Unite asupra schimbărilor climatice (CCONUSC) și al Acordului de la Paris, împreună cu contribuțiile stabilite la nivel național (CSN) ale acestora, la 17 decembrie 2020, Consiliul ministerial al Comunității Energiei va continua discuția cu privire la obiectivele pentru 2030 privind eficiența energetică, sursele regenerabile de energie și reducerea emisiilor de gaze cu efect de seră, obiective care sunt la fel de ambițioase în comparație cu obiectivele pentru 2030 din Uniunea Europeană și sunt în concordanță cu obiectivul ambițios al UE inclus în amendamentul la propunerea de Lege europeană a climei, și anume acela de a include ținta de reducere a emisiilor cu 55 % până în 2030 ca prim pas pentru obiectivul privind neutralitatea climatică propus pentru 2050.

               Proiectul de orientări generale de politică din 2020 privind obiectivele pentru 2030 și neutralitatea climatică pentru Comunitatea Energiei și părțile contractante ale acesteia va reprezenta consensul politic la care s-a ajuns în cadrul Consiliului ministerial și va oferi orientări politice cu privire la stabilirea acestora.

               În numele Uniunii Europene, Comisia intenționează să sprijine adoptarea proiectului de orientări generale de politică pentru 2020. Comisia poate decide, în urma observațiilor părților contractante la Comunitatea Energiei, înainte de Consiliul ministerial sau în cadrul acestuia, cu privire la unele modificări minore la proiectul de orientări generale de politică din 2020, fără a fi necesară o altă decizie a Consiliului.

               2.Raportul anual privind activitățile Comunității Energiei pentru perioada 2019-2020

               În numele Uniunii Europene, Comisia intenționează să sprijine adoptarea raportului anual pentru perioada 2019-2020.

               3.Descărcarea de gestiune a directorului pentru exercițiul 2019 pe baza raportului de audit pentru exercițiul încheiat la 31 decembrie 2019, declarația de asigurare a auditorilor și raportul Comitetului bugetar

               În numele Uniunii Europene, Comisia intenționează să sprijine adoptarea Deciziei 2020/1/MC-EnC privind descărcarea de gestiune a directorului Secretariatului Comunității Energiei pentru 2019.

               4.Recomandarea 2020/1/MC-EnC privind proiectele de interes comun între părți contractante și state membre ale Uniunii Europene

               La 16 octombrie 2015, Consiliul Ministerial al Comunității Energiei a adoptat o Decizie privind punerea în aplicare a Regulamentului (UE) nr. 347/2013 al Parlamentului European și al Consiliului privind liniile directoare pentru infrastructurile energetice transeuropene
                  2
               . Această măsură a avut drept scop crearea unui cadru juridic pentru stabilirea principalelor proiecte prioritare de infrastructură energetică dintre părțile contractante și dintre acestea și statele membre ale UE.

                  Regulamentul (UE) nr. 347/2013, astfel cum a fost adoptat în cadrul Comunității Energiei, stabilește un cadru cuprinzător pentru simplificarea procedurilor de autorizare, de reglementare și de alocare a costurilor aplicate de părțile contractante. Regulamentul prevede, de asemenea, sub rezerva îndeplinirii mai multor criterii, adoptarea de către Consiliul ministerial a unei decizii de stabilire, în temeiul titlului III din Tratatul de instituire a Comunității Energiei, a unei liste a proiectelor prioritare de infrastructură, denumite proiecte de interes pentru Comunitatea Energiei (PICE). Regulamentul oferă, de asemenea, posibilitatea de a aplica dispozițiile sale la proiectele de interes comun (PIC), adică proiectele care sunt recunoscute de două state învecinate (o parte contractantă pe de o parte și un stat membru pe de altă parte) ca fiind importante, dar care nu dețin statutul legal de proiecte de interes pentru PICE. Termenul final de transpunere a principalelor dispoziții ale regulamentului și termenul pentru stabilirea listei PICE a fost 31 decembrie 2016.

                  În conformitate cu dispozițiile Regulamentului (UE) nr. 347/2013, astfel cum a fost adoptat de Comunitatea Energiei, au fost create două grupuri de lucru care să pregătească lista PICE, respectiv lista PIC. Proiectele prezentate de promotorii de proiecte au făcut obiectul unei consultări publice lansate de SCE la 30 martie 2020. În cursul anului 2020, proiectele au fost evaluate din perspectiva eligibilității lor pentru statutul de PICE sau de PIC.

               A fost efectuată o analiză cost-beneficiu a fiecărui proiect, ceea ce a dus la ierarhizarea proiectelor pe baza unor punctaje specifice legate de nivelul de îndeplinire a criteriilor. La finalul procesului, pe baza unui consens, un proiect de listă preliminară a PIC-urilor a fost propus Grupului permanent la nivel înalt al Comunității Energiei (PHLG) și avizat la 16 iulie 2020. După obținerea avizului favorabil din partea Comitetului de reglementare al Comunității Energiei la data de 28 iulie 2020, versiunea finală a listei PIC trebuie aprobată de Consiliul ministerial la 17 decembrie 2020.

               Lista de PIC-uri este valabilă doi ani de la data adoptării sale și se limitează la cadrul Regulamentului (UE) nr. 347/2013. Orice actualizare viitoare a acestei liste în cadrul Comunității Energiei trebuie să reflecte în mod corespunzător evoluțiile de la nivelul UE și al Comunității Energiei, în special în ceea ce privește obiectivele pentru 2030 și reducerea emisiilor de gaze cu efect de seră, precum și viitoarea revizuire a Regulamentului (UE) nr. 347/2013.

               Poziția care urmează să fie adoptată în numele Uniunii în cadrul Consiliului ministerial al Comunității Energiei trebuie să fie aprobarea proiectului de recomandare.

               Dacă este necesar, Comisia va solicita avizul Consiliului.

               3.Poziția care urmează să fie adoptată în numele Uniunii

               3.1.Acte ale Consiliului ministerial avute în vedere

               3.1.1.Decizia 2020/.../MC-EnC privind punerea în aplicare a Regulamentului (UE) 2019/2146 al Comisiei din 26 noiembrie 2019 de modificare a Regulamentului (CE) nr. 1099/2008 al Parlamentului European și al Consiliului privind statisticile în domeniul energiei în ceea ce privește implementarea actualizărilor pentru statisticile anuale, lunare și lunare pe termen scurt din domeniul energiei

               Comisia a identificat mai multe aspecte ale statisticilor în domeniul energiei colectate în temeiul Regulamentului 1099/2008 care trebuiau actualizate și modificate ulterior prin Regulamentul (UE) 2019/2146. Aceste modificări se referă în special la o mai puternică dezagregare a statisticilor privind consumul final de energie în sectorul industrial, la ajustări conceptuale pentru definițiile din domeniul comerțului cu gaze naturale pentru a îmbunătăți coerența, la impunerea obligației de a raporta anumite elemente și la îmbunătățirea actualității colectării datelor lunare privind cărbunele și energia electrică. În scopul colectării adecvate de date statistice în părțile contractante la Comunitatea Energiei, este necesar, prin urmare, ca Regulamentul (UE) 2019/2146 să fie transpus în acquis-ul Comunității Energiei.

               În numele Uniunii Europene, Comisia intenționează să sprijine adoptarea deciziei.

               3.1.2.Decizia 2020/.../MC-EnC privind punerea în aplicare a Regulamentului de punere în aplicare (UE) 2019/803 al Comisiei din 17 mai 2019 privind cerințele tehnice referitoare la conținutul rapoartelor de calitate privind statisticile europene referitoare la prețurile la gaze naturale și energie electrică în temeiul Regulamentului (UE) 2016/1952 al Parlamentului European și al Consiliului

               Regulamentul (UE) 2016/1952 stabilește cadrul pentru producerea de statistici europene comparabile referitoare la prețurile la gaze naturale și energie electrică. În temeiul acestui regulament, o dată la 3 ani, statele membre trebuie să furnizeze Comisiei (Eurostat) rapoarte standard privind calitatea datelor. Aceste rapoarte cuprind informații privind sfera de cuprindere și colectarea datelor, criteriile de calcul, metodologia și sursele de date utilizate, precum și orice modificare a acestora. În scopul colectării adecvate de date statistice în părțile contractante la Comunitatea Energiei, este necesar ca Regulamentul (UE) 2016/1952 să fie transpus în acquis-ul Comunității Energiei.

               În numele Uniunii Europene, Comisia intenționează să sprijine adoptarea deciziei.

               3.1.3.
                     Decizia 2020/.../MC-EnC privind stabilirea listei de proiecte de interes pentru Comunitatea Energiei

               La 16 octombrie 2015, Consiliul ministerial al Comunității Energiei a adoptat o decizie privind punerea în aplicare a Regulamentului (UE) nr. 347/2013 al Parlamentului European și al Consiliului privind liniile directoare pentru infrastructurile energetice transeuropene
                  3
               . Această măsură a avut drept scop crearea unui cadru juridic pentru stabilirea principalelor proiecte prioritare de infrastructură energetică dintre părțile contractante și dintre acestea și statele membre ale UE.

                  Regulamentul (UE) nr. 347/2013, astfel cum a fost adoptat în cadrul Comunității Energiei, stabilește un cadru cuprinzător pentru simplificarea procedurilor de autorizare, de reglementare și de alocare a costurilor aplicate de părțile contractante. Regulamentul prevede, de asemenea, sub rezerva îndeplinirii mai multor criterii, adoptarea de către Consiliul ministerial a unei decizii de stabilire, în temeiul titlului III din Tratatul de instituire a Comunității Energiei, a unei liste a proiectelor prioritare de infrastructură, denumite proiecte de interes pentru Comunitatea Energiei (PICE). Termenul final de transpunere a principalelor dispoziții ale regulamentului și termenul pentru stabilirea primei liste PICE a fost 31 decembrie 2016. Lista se actualizează la fiecare doi ani.

               În conformitate cu dispozițiile Regulamentului (UE) nr. 347/2013, astfel cum a fost adoptat de Comunitatea Energiei, au fost create două grupuri de lucru care să pregătească lista PICE. Proiectele care au fost prezentate de promotorii de proiecte au făcut obiectul unei consultări publice lansate de SCE la 30 martie 2020. În cursul anului 2020, proiectele au fost accesate din perspectiva eligibilității lor pentru statutul de PICE. A fost efectuată o analiză cost-beneficiu a fiecărui proiect, ceea ce a dus la ierarhizarea proiectelor pe baza unor punctaje specifice legate de nivelul de îndeplinire a criteriilor. La finalul procesului, pe baza unui consens, un proiect de listă preliminară a PICE-urilor a fost propus Grupului permanent la nivel înalt al Comunității Energiei (PHLG) și avizat la 16 iulie 2020. După obținerea avizului favorabil din partea Comitetului de reglementare al Comunității Energiei la 28 iulie 2020, versiunea finală a listei PICE trebuie aprobată de Consiliul ministerial la 17 decembrie 2020.

               Lista de PICE-uri este valabilă doi ani de la data adoptării sale și se limitează la cadrul Regulamentului (UE) nr. 347/2013. Orice actualizare viitoare a acestei liste în cadrul Comunității Energiei trebuie să reflecte în mod corespunzător evoluțiile de la nivelul UE și al Comunității Energiei, în special în ceea ce privește obiectivele pentru 2030 și reducerea emisiilor de gaze cu efect de seră, precum și viitoarea revizuire a Regulamentului (UE) nr. 347/2013.

               Poziția care urmează să fie adoptată în numele Uniunii în cadrul Consiliului ministerial al Comunității Energiei trebuie să fie sprijinirea adoptării deciziei.

               3.1.4.Decizii în temeiul articolului 91 alineatul (1) din Tratatul CE de constatare a existenței unei încălcări a TCE în următoarele cauze:

               Procedurile de soluționare a litigiilor sunt prevăzute la titlul III, capitolul 1 și la titlul IV, capitolul 1 din Regulamentul de procedură privind soluționarea litigiilor în temeiul Tratatului
                  4
               .

               (a)Decizia 2020/…/Mc-EnC privind nerespectarea de către Serbia a Tratatului de instituire a Comunității Energiei în cauza ECS-13/17

               Conform hotărârii Curții de Justiție a Uniunii Europene, accesul terților la sistemele de transport constituie „una dintre măsurile esențiale”
                  5
                pe care părțile contractante trebuie să le pună în aplicare pentru a-și îndeplini angajamentele asumate în temeiul TCE. În conformitate cu articolul 32 alineatul (1) din Directiva privind gazele naturale, părțile contractante trebuie să asigure punerea în aplicare a unui sistem de acces al terților la sistemul de transport al gazelor naturale pentru toți utilizatorii sistemului și aplicarea acestuia în mod obiectiv și nediscriminatoriu, pe baza tarifelor publicate. Articolul 16 alineatele (1) și (2) din Regulamentul privind gazele naturale impune operatorului sistemului de transport obligația de a pune la dispoziția participanților de pe piață capacitatea maximă în toate punctele relevante, luând în considerare integritatea sistemului și exploatarea eficientă a rețelei, precum și de a pune în aplicare și de a publica mecanisme de alocare a capacității nediscriminatorii și transparente. În temeiul articolului 18 alineatul (3) din Regulamentul privind gazele naturale, coroborat cu punctul 3.2 alineatul (1) litera (a) din anexa I la acesta, punctele relevante includ toate punctele de intrare și de ieșire către și dinspre rețeaua de transport al gazelor naturale operată de OTS. Obligațiile legate de accesul terților la sistemul de transport al gazelor naturale care decurg din acquis-ul Comunității Energiei au fost transpuse în legislația națională a Serbiei prin legea energiei și trebuie să fie puse în aplicare de către OTS în conformitate cu normele.

               SCE consideră că Srbijagas, și anume întreprinderea care acționează în prezent ca OTS pentru gaze naturale în Republica Serbia și se ocupă de toate punctele de intrare și de ieșire din sistemul sârb de transport al gazelor naturale, nu a reușit să pună în aplicare aceste obligații prin excluderea în continuare, în mod unilateral, a capacităților transfrontaliere de transport al gazelor naturale la punctul de intrare Horgiš de la procedurile deschise de alocare a capacităților și, prin urmare, prin neasigurarea accesului terților la punctul de intrare respectiv. Acesta constată, de asemenea, faptul că autoritățile sârbe competente nu au reușit să impună aplicarea obligațiilor respective.

               Cu titlu preliminar, SCE a constatat că, din cauza excluderii nejustificate de către Srbijagas a punctului de intrare Horgoš de la accesul nerestricționat și nediscriminatoriu al terților și de la procedurile de alocare a capacității deschise, Republica Serbia încalcă articolul 32 din Directiva 2009/73/CE și articolul 16 din Regulamentul (CE) 715/2009 și, prin urmare, nu își îndeplinește obligațiile care îi revin în temeiul articolelor 6, 10 și 11 din Tratatul de instituire a Comunității Energiei. Prin urmare, SCE a transmis Consiliului ministerial o cerere motivată.

               Având în vedere faptele și argumentele prezentate în avizul motivat, poziția care urmează să fie adoptată în numele Uniunii în cadrul Consiliului ministerial trebuie să fie cea de aprobare a deciziei prin care se stabilește existența unei încălcări în cauza ECS-13/17, cu condiția ca Comitetul consultativ al Comunității Energiei să emită în timp util un aviz în sprijinul constatărilor SCE, și anume înainte de reuniunea Consiliului ministerial.

               Mai mult, această aprobare trebuie să fie acordată cu condiția ca justificarea din cererea motivată să fie modificată prin eliminarea criteriului obiter dictum de la punctul (71), care se referă la un posibil abuz de poziție dominantă. Acest obiter dictum nu este relevant pentru stabilirea existenței unei încălcări în cazul de față și riscă să creeze insecuritate juridică.

               (b)Decizia 2020/.../MC-EnC privind nerespectarea de către Bosnia și Herțegovina a TCE în cauza ECS-10/18

               Articolul 18 alineatul (1) litera (c) din Tratatul de instituire a Comunității Energiei conține o interdicție a ajutoarelor de stat care, în conformitate cu articolul 19 din tratat, se aplică și întreprinderilor publice și întreprinderilor cărora li s-au acordat drepturi speciale sau exclusive. Aceste dispoziții, împreună cu articolul 6 din tratat, impun părților contractante să introducă o interdicție corespunzătoare a ajutoarelor de stat în sistemele lor juridice naționale și să asigure respectarea acesteia.

               SCE a constatat, cu titlu preliminar, că Consiliul pentru ajutor de stat din Bosnia și Herțegovina a decis în mod eronat că o garanție emisă de Federația Bosnia și Herțegovina în favoarea Export-Import Bank of China pentru garantarea unui împrumut către societatea de utilități publice Elektroprivreda Bosne i Hercegovine pentru proiectul Tuzla 7 nu constituie ajutor de stat în sensul articolului 18 alineatul (1) litera (c) din Tratatul de instituire a Comunității Energiei. Secretariatul a evaluat decizia Consiliului pentru ajutor de stat în ceea ce privește conformitatea acesteia cu definiția ajutorului de stat în temeiul articolului 107 alineatul (1) din TFUE, acoperind următoarele elemente: (1) unei întreprinderi i se acordă un avantaj (2) de către stat sau prin intermediul resurselor de stat, (3) care favorizează anumite întreprinderi sau anumite resurse energetice, (4) amenință să denatureze concurența și (5) poate afecta comerțul cu energie din rețea între părțile contractante. Secretariatul a concluzionat, cu titlu preliminar, că decizia Consiliului pentru ajutor de stat nu respectă definiția ajutorului de stat, iar garanția publică constituie ajutor de stat. Întrucât Consiliul pentru ajutor de stat este un organism de stat, acțiunile sale sunt imputabile Bosniei și Herțegovinei care, prin urmare, nu își îndeplinește obligațiile care îi revin în temeiul articolului 18 din Tratatul de instituire a Comunității Energiei. SCE a transmis Consiliului ministerial o cerere motivată de constatare a neîndeplinirii de către Bosnia și Herțegovina a obligațiilor care îi revin în temeiul articolului 18 din Tratatul de instituire a Comunității Energiei.

               Având în vedere faptele și argumentele prezentate în avizul motivat, poziția care urmează să fie adoptată în numele Uniunii în cadrul Consiliului ministerial trebuie să fie cea de aprobare a deciziei prin care se stabilește existența unei încălcări în cauza ECS-10/18, după ce Comitetul consultativ al Comunității Energiei, în urma audierii din 9 decembrie 2020, a emis un aviz în sprijinul constatărilor SCE și în funcție de noile evoluții ale cauzei.

               3.1.5.Decizii în temeiul articolului 92 alineatul (1) din Tratatul CE:

               (a)Decizia privind adoptarea de măsuri ca răspuns la încălcările grave și persistente săvârșite de Bosnia și Herțegovina în temeiul articolului 92 alineatul (1) TCE în cauzele ECS-8/11S, ECS-2/13S și ECS-6/16S

               (i)Impunerea de măsuri Bosniei și Herțegovinei în temeiul articolului 92 alineatul (1) din TCE în cauza ECS-8/11S

               La 16 octombrie 2015, Consiliul ministerial a adoptat Decizia 2015/10/MC-EnC prin care se declară că Bosnia și Herțegovina nu a pus în aplicare deciziile Consiliului ministerial 2013/04/MC-EnC și 2014/04/MC-EnC în cauza ECS-8/11 legate de nerespectarea de către Bosnia și Herțegovina a celui de-al doilea pachet privind energia (gaze naturale) și, astfel, nu a remediat încălcările grave și persistente identificate în deciziile respective. Neconformitatea acoperea, la momentul respectiv, lipsa unei entități de reglementare cu competențe la nivel de stat, a unei entități de reglementare competente în domeniul gazelor în Federația Bosnia și Herțegovina, lipsa unei separări juridice, funcționale și contabile adecvate în ambele entități, lipsa unor tarife de rețea corect stabilite și publicate, probleme legate de scutirile pentru noile infrastructuri, lipsa deschiderii pieței și netranspunerea dispozițiilor Regulamentului nr. 1775/2005 privind gazele de la momentul respectiv și ale Directivei nr. 2004/67/CE privind securitatea aprovizionării de la momentul respectiv. Consiliul ministerial a adoptat următoarele măsuri în temeiul articolului 92 din TCE:

               ·Dreptul Bosniei și Herțegovinei de a participa la votarea măsurilor și actelor procedurale adoptate în temeiul titlului V capitolul VI (referitor la buget) din tratat a fost suspendat, iar Secretariatului i s-a solicitat să suspende aplicarea normelor sale de rambursare reprezentanților Bosniei și Herțegovinei pentru toate reuniunile organizate de Comunitatea Energiei.

               Efectul măsurilor prevăzute la articolul 92 fost limitat la un an și suspendat între octombrie 2016 și 31 martie 2017 pentru a permite Bosniei și Herțegovinei să pună în aplicare „Acordul privind îndepărtarea încălcărilor grave și persistente în temeiul Tratatului de instituire a Comunității Energiei în sectorul gazelor naturale”, care a fost semnat în cadrul Consiliului ministerial din 14 octombrie 2016.

               Întrucât Bosnia și Herțegovina nu a luat nicio măsură pentru a remedia încălcarea, măsurile adoptate în temeiul Deciziei 2015/10/MC-EnC au intrat din nou în vigoare la 1 aprilie 2017. La 29 noiembrie 2018, Consiliul ministerial a adoptat Decizia 2018/17/MC-EnC cu privire la extinderea măsurilor impuse Bosniei și Herțegovinei, până în prezent cu un an. În plus, dreptul Bosniei și Herțegovinei de a participa la voturile pentru măsurile adoptate în temeiul titlului II din tratat cu privire la adoptarea noului acquis în sectorul gazelor de către toate instituțiile Comunității Energiei a fost suspendat. De asemenea, Consiliul a suspendat dreptul Bosniei și Herțegovinei de a participa la voturile pentru măsurile în temeiul articolului 92 din tratat (sancționarea încălcărilor tratatului).

               Întrucât Bosnia și Herțegovina nu a luat nicio măsură pentru a remedia încălcarea constatată în Decizia 2018/17/MC-EnC, la 8 octombrie 2019, SCE a transmis Consiliului ministerial o cerere motivată în temeiul articolului 92 din tratat pentru prelungirea suplimentară a sancțiunilor. Această solicitare nu a fost acceptată de Consiliul ministerial din 2019 din cauza lipsei unanimității și, prin urmare, măsurile în vigoare nu au fost prelungite. În 2019, poziția Uniunii adoptată pentru Consiliul ministerial a fost de a sprijini solicitarea SCE de prelungire.

               Într-o nouă cerere motivată adresată Consiliului ministerial la 22 septembrie 2020, SCE solicită reconfirmarea existenței unei încălcări grave și persistente a obligațiilor prevăzute în tratat de către Bosnia și Herțegovina, în lipsa oricărei dovezi a eforturilor de rectificare a acestora. În ceea ce privește măsurile, acesta propune:

               ·prelungirea duratei măsurilor luate anterior în temeiul Deciziei 2015/10/EnC și al Deciziei 2016/16/MC-EnC (suspendarea drepturilor de vot în chestiuni bugetare și suspendarea regulilor de rambursare) cu doi ani de la data adoptării deciziei;

               ·adăugarea unei măsuri constând în suspendarea dreptului Bosniei și Herțegovinei de a participa la vot pentru deciziile adoptate în temeiul articolului 91 din tratat până la reuniunea Consiliului ministerial din 2022;

               ·prelungirea aplicării măsurii care constă în suspendarea dreptului Bosniei și Herțegovinei de a participa la votarea deciziilor în temeiul articolului 92 din TCE până la reuniunea Consiliului ministerial din 2022.

               Având în vedere persistența și importanța încălcărilor identificate, măsurile propuse sunt adecvate și proporționale în măsura în care se bazează pe articolul 92 alineatul (1) din TCE. Prin urmare, poziția care urmează să fie adoptată în numele Uniunii în cadrul Consiliului ministerial trebuie să fie aprobarea proiectului de decizie, cu excepția măsurilor prevăzute la articolul 3 alineatul (1) din Decizia 2016/16/MC-EnC, a căror prelungire nu trebuie aprobată.

               (ii)Impunerea de măsuri Bosniei și Herțegovinei în temeiul articolului 92 alineatul (1) din TCE în cauza ECS-2/13S

               La 14 octombrie 2016, Consiliul ministerial a adoptat Decizia 2016/03/MC-EnC în cauza ECS-02/13 de stabilire a unei încălcări a legislației Uniunii în domeniul energiei de către Bosnia și Herțegovina, pentru că nu a asigurat faptul că nu se utilizează pe întregul său teritoriu păcură grea dacă are un conținut de sulf care depășește 1,00 % din masă și pentru că nu a asigurat faptul că motorina nu este utilizată pe întregul său teritoriu dacă are un conținut de sulf care depășește 0,1 % ca masă. Astfel, Bosnia și Herțegovina nu a respectat articolul 3 alineatul (1) și articolul 4 alineatul (1) din Directiva 1999/32/CE, coroborate cu articolul 16 din tratat.

               Întrucât Bosnia și Herțegovina nu a luat nicio măsură pentru a remedia încălcarea constatată în Decizia 2016/03/MC-EnC, la 12 septembrie 2018, SCE a transmis Consiliului ministerial o cerere motivată inițiind cauza ECS-2/13S în temeiul articolului 92 din tratat. Prin Decizia 2018/13/MC-EnC din 29 noiembrie 2018, Consiliul ministerial a constatat o încălcare gravă și persistentă a legislației Comunității Energiei în sensul articolului 92 alineatul (1) din tratat de către Bosnia și Herțegovina, care nu a remediat încălcările identificate în decizia Consiliului ministerial din 2016. Cu toate acestea, Consiliul a amânat adoptarea măsurilor în temeiul articolului 92 din tratat până în 2019. Din cauza lipsei de progrese, SCE a transmis Consiliului ministerial din 2019 o cerere motivată prin care solicita impunerea de măsuri în temeiul articolului 92 din tratat. Cu toate acestea, Consiliul ministerial nu a adoptat o decizie din cauza lipsei unanimității și nu au fost impuse măsuri. Uniunea Europeană a sprijinit în 2019 instituirea unor astfel de măsuri.

               Până în prezent, Bosnia și Herțegovina susține necesitatea unei exceptări generale și necondiționate de la dispozițiile Directivei 1999/32/CE. Deși aceasta a anunțat înființarea, în iulie 2020, a unui grup de lucru dedicat calității combustibililor petrolieri lichizi, SCE nu consideră că acesta este un pas suficient pentru a remedia actuala încălcare a cadrului juridic. Pe această bază, la 22 septembrie 2020, SCE a transmis Consiliului ministerial o cerere motivată prin care solicita:

               ·o confirmare a faptului că există în continuare o încălcare gravă și persistentă a tratatului în temeiul articolului 92 alineatul (1) din TCE;

               ·impunerea de măsuri în temeiul articolului 92 din TCE, și anume suspendarea dreptului Bosniei și Herțegovinei de a participa la votarea deciziilor în temeiul articolului 91 și 92 din TCE până la reuniunea Consiliului ministerial din 2022.

               Având în vedere persistența și importanța încălcărilor identificate, măsurile propuse sunt adecvate și proporționale. Așadar, poziția care urmează să fie adoptată în numele Uniunii în cadrul Consiliului ministerial trebuie să fie aprobarea proiectului de decizie.

               (iii)impunerea de măsuri Bosniei și Herțegovinei în temeiul articolului 92 alineatul (1) din TCE în cauza ECS-6/16S

               La 14 octombrie 2016, Consiliul ministerial a adoptat Decizia 2016/07/MC-EnC în cauza ECS-06/16 de constatare a unei încălcări a legislației Comunității Energiei de către Bosnia și Herțegovina, prin neadoptarea și neaplicarea actelor cu putere de lege și a actelor administrative necesare pentru a se conforma celui de al treilea pachet privind energia în sectoarele gazelor naturale și energiei electrice
                  6
                până la 1 ianuarie 2015, în temeiul articolului 3 alineatul (1) din Decizia ministerială 2011/02/MC-EnC și prin necomunicarea imediată a acestor măsuri către SCE. Prin urmare, aceasta nu a respectat articolele 6 și 89 din tratat, precum și articolul 3 alineatul (1) și alineatul (2) din Decizia 2011/02/MC-EnC a Consiliului ministerial.

               Întrucât Bosnia și Herțegovina nu a luat nicio măsură pentru a remedia încălcarea constatată în Decizia 2016/07/MC-EnC, la 12 septembrie 2018, SCE a transmis Consiliului ministerial o cerere motivată, deschizând cauza ECS-6/16S în temeiul articolului 92 din tratat. Prin Decizia 2018/16/MC-EnC din 29 noiembrie 2018, Consiliul ministerial a constatat o încălcare gravă și persistentă a legislației Comunității Energiei de către Bosnia și Herțegovina, prin faptul că nu a pus în aplicare Decizia 2016/07/MC-EnC a Consiliului ministerial și, prin urmare, nu a remediat încălcările identificate în această decizie. Cu toate acestea, Consiliul a amânat adoptarea măsurilor în temeiul articolului 92 din tratat până în 2019.

               Întrucât Bosnia și Herțegovina nu a luat nicio măsură pentru a remedia încălcarea constatată în Decizia 2018/16/MC-EnC, iar situația în ceea ce privește conformitatea Bosniei și Herțegovinei cu obligațiile sus-menționate continuă să constituie o încălcare a acquis-ului Comunității Energiei, SCE a transmis Consiliului ministerial o cerere de măsuri în temeiul articolului 92 din tratat cu data de 8 octombrie 2019. Cu toate acestea, Consiliul ministerial nu a adoptat o decizie în acest sens din cauza absenței unanimității. Uniunea Europeană a sprijinit în poziția sa adoptarea în 2019 a măsurilor propuse de SCE. La 22 septembrie 2020, Secretariatul a transmis Consiliului ministerial o nouă cerere motivată, bazată pe continuarea nerespectării de către Bosnia și Herțegovina a celui de al treilea pachet privind energia, atât în sectorul gazelor, cât și în cel al energiei electrice. Acesta solicită:

               ·o confirmare a faptului că există în continuare o încălcare gravă și persistentă a tratatului în temeiul articolului 92 alineatul (1) din TCE;

               ·impunerea de măsuri în temeiul articolului 92 din tratat, în special pentru a suspenda dreptul Bosniei și Herțegovinei de a participa la votarea deciziilor în temeiul articolelor 91 și 92 din TCE până la reuniunea Consiliului ministerial din 2022.

               Având în vedere persistența și importanța încălcărilor identificate, măsurile propuse sunt adecvate și proporționale. Așadar, poziția care urmează să fie adoptată în numele Uniunii în cadrul Consiliului ministerial trebuie să fie aprobarea proiectului de decizie.

               (b)Decizia 2020/.../MC-EnC privind stabilirea unei încălcări grave și persistente a Ucrainei în temeiul articolului 92 alineatul (1) din TCE în cauza ECS-1/18S

               Directiva 2012/27/UE a Parlamentului European și a Consiliului din 25 octombrie 2012 privind eficiența energetică a fost încorporată în acquis-ul comunitar al Comunității Energiei prin Decizia nr. 2015/08/MC-EnC a Consiliului ministerial al Comunității energiei din 16 octombrie 2015.

               Articolul 1 din Decizia 2015/08/MC-EnC impune părților contractante să transpună Directiva 2012/27/UE în cadrul juridic național și să o pună în aplicare începând cu 15 octombrie 2017. Articolul 1 din Decizia 2015/08/MC-EnC a Consiliului ministerial impune, de asemenea, părților contractante să comunice ECS textul principalelor dispoziții de drept intern pe care le adoptă în domeniul reglementat de Decizia 2015/08/MC-EnC. Articolul 6 din tratat impune părților obligația generală de a lua toate măsurile necesare, generale sau speciale, pentru a asigura îndeplinirea obligațiilor care decurg din tratat. Articolul 89 din tratat impune părților să pună în aplicare deciziile care le sunt adresate în sistemul lor juridic intern în termenul specificat în decizie.

               Decizia 2018/06/MC-EnC a Consiliului ministerial din 29 noiembrie 2018 a stabilit nerespectarea de către Ucraina a Tratatului de instituire a Comunității Energiei prin neadoptarea, până la 15 octombrie 2017, a actelor cu putere de lege și a actelor administrative necesare pentru a se conforma Directivei 2012/27/UE privind eficiența energetică. Astfel, Ucraina nu și-a îndeplinit obligațiile conform articolelor 6 și 89 din Tratatul de instituire a Comunității Energiei și conform articolului 1 din Decizia 2018/06/MC-EnC a Consiliului ministerial, Decizia Consiliului ministerial invită Ucraina să rectifice această situație până la 1 iulie 2019 și să raporteze cu regularitate Secretariatului și Grupului permanent la nivel înalt. ECS constată că, până în prezent, Ucraina nu a luat măsurile necesare pentru a se conforma obligațiilor care îi revin în temeiul Directivei 2012/27/UE, astfel cum se prevede în Decizia 2018/06/MC-EnC a Consiliului ministerial. Prin urmare, a înaintat Consiliului ministerial o cerere de decizie prin care se stabilește existența unei încălcări grave și persistente a TCE de către Ucraina în sensul articolului 92 alineatul (1) din tratat.

               Poziția care urmează să fie adoptată în numele Uniunii în cadrul Consiliului ministerial trebuie să țină seama de progresele înregistrate deja de Ucraina pe această temă, precum și de asistența tehnică planificată a UE pentru Ucraina în domeniul eficienței energetice, care urmează să fie desfășurată începând cu 1 decembrie 2020 pentru o perioadă de doi ani. Această asistență tehnică ar trebui să permită Ucrainei să își alinieze în mod eficace legislația internă la Directiva 2012/27/UE. Prin urmare, termenul de raportare și de rectificare a încălcărilor identificate trebuie să fie până la data Consiliului ministerial 2021 în loc de 1 iulie 2021, astfel cum a fost propus de SCE.

               Poziția care urmează să fie adoptată în numele Uniunii în cadrul Consiliului ministerial trebuie să fie aceea de a aproba decizia Consiliului ministerial de stabilire a existenței unei încălcări grave și persistente în cauza ECS-1/18S, cu condiția ca termenul pentru raportarea către Consiliul ministerial de către Ucraina și pentru rectificarea încălcării de către Ucraina să fie stabilit la data Consiliului ministerial 2021.

               (c) Decizia 2020/…/Mc-EnC privind nerespectarea de către Serbia a TCE în cauza ECS-10/17S

               Separarea OTS constituie unul dintre conceptele-cheie prevăzute în cel de al treilea pachet privind energia. Aceasta necesită separarea efectivă a activităților de transport de energie de interesele legate de producție și aprovizionare. În cazul certificării unui OTS care este controlat de o persoană sau de persoane dintr-una sau mai multe țări terțe, se aplică articolul 11 din Directiva privind gazele naturale
                  7
               . Articolul 10 din Directiva privind gazele naturale prevede că, înainte ca să fie aprobată și desemnată ca OTS, o întreprindere trebuie să fie certificată. Pentru a fi certificată, întreprinderea trebuie să respecte cerințele privind separarea din cel de-al treilea pachet privind energia, și anume articolul 9 din Directiva privind gazele naturale.

               Directiva privind gazele naturale, precum și Regulamentul privind gazele naturale
                  8
                au fost incluse în acquis-ul Comunității Energiei prin Decizia Consiliului ministerial 2011/02/MC-EnC din 6 octombrie 2011.

               SCE a constatat că prin acordarea unei certificări pentru Yugorosgaz-Transport conform modelului ISO, Republica Serbia nu și-a îndeplinit obligațiile care îi revin în temeiul articolului 10, al articolului 14 alineatul (2) litera (a), al articolului 14 alineatul (2) litera (a), al articolului alineatul litera (b), al articolului 14 alineatul (2) litera (d), al articolului 15 și al articolului 11 din Directiva 2009/73/CE, precum și al articolului 24 din Regulamentul nr. 715/2009, astfel cum a fost încorporat în Comunitatea Energiei. În 2019, Consiliul ministerial a declarat în Decizia 2019/02/MC-EnC că Republica Serbia nu și-a îndeplinit obligațiile care îi revin în temeiul Directivei privind gazele naturale și al Regulamentului privind gazele naturale. Secretariatul susține că Republica Serbia nu a pus în aplicare până în prezent Decizia 2019/02/MC-EnC și nu a remediat încălcarea menționată a acquis-ului Comunității Energiei. Prin urmare, SCE a înaintat Consiliului ministerial o cerere de constatare a unei încălcări grave și persistente a obligațiilor care îi revin în temeiul TCE în sensul articolului 92 alineatul (1) din acesta.

               Având în vedere faptele și argumentele prezentate în avizul motivat al SCE, poziția care urmează să fie adoptată în numele Uniunii în cadrul Consiliului ministerial trebuie să fie cea de aprobare a deciziei prin care se stabilește existența unei încălcări grave și persistente în cauza ECS-10/17S.

               3.1.6.Numirea membrilor Comitetului consultativ în conformitate cu articolul 32 alineatul (3) din Actul procedural nr. 2008/01/MC-EnC privind regulamentul de procedură pentru soluționarea litigiilor, astfel cum a fost modificat prin Actul procedural nr. 2015/04/MC-EnC

               Odată cu numirile propuse, mandatele actualilor membri și membri supleanți ai Comitetului consultativ ar urma să fie prelungite pentru un mandat suplimentar până la 31 decembrie 2024, în conformitate cu articolul 32 alineatul (3) din Actul procedural nr. 2008/01/MC-EnC privind regulamentul de procedură pentru soluționarea litigiilor, astfel cum a fost modificat prin Actul procedural nr. 2015/04/MC-EnC.

               În numele Uniunii Europene, Comisia intenționează să sprijine numirile propuse.

               3.2.Actele PHLG avute în vedere

               Un element menționat mai sus (la secțiunea 2.3) impune adoptarea unei decizii de către PHLG, în care poziția Uniunii Europene va fi exprimată de reprezentantul Comisiei Europene.

               În 2011, PHLG a adoptat Actul procedural nr. 01/2011 PHLG-EnC de stabilire a normelor care reglementează procedura de arbitraj în materie de personal în temeiul articolului 14 din Statutul funcționarilor Comunității Energiei. Experiența dobândită în urma punerii în aplicare a acestui act procedural a arătat că normele procedurale actuale trebuie îmbunătățite pentru a proteja principiul unui proces echitabil și pentru a contribui la un mediu de lucru productiv în cadrul SCE. În acest context, decizia PHGL propusă modifică normele care reglementează procedura în fața comitetului de arbitraj din Actul procedural nr. 01/2011 PHLG-EnC. Principalele elemente ale modificărilor avute în vedere sunt:

               ·să permită Comisiei și celorlalte părți contractante să numească reprezentanți permanenți în cadrul Comitetului de arbitraj, care ar fi gata să răspundă cererilor de arbitraj în termen scurt;

               ·să permită Comitetului de arbitraj să își preia atribuțiile în cazul în care unii reprezentanți nu au fost numiți la timp;

               ·să împuternicească Comitetul de arbitraj să refuze aprobarea unui acord în cazul în care acordul respectiv are consecințe financiare pentru bugetul Comunității Energiei care sunt vădit incompatibile cu principiul bunei gestiuni financiare; și

               ·să permită Comitetului de arbitraj să adreseze recomandări SCE și să informeze Consiliul ministerial în consecință în cazul în care o procedură de arbitraj indică existența unor deficiențe structurale în SCE.

               Din motive de eficiență și sub rezerva adoptării propunerii de modificare a Actului procedural nr. 01/2011 PHLG-EnC de către PHLG, Comisia l-a numit pe dl Manuel Kellerbauer în calitate de membru permanent al Comitetului de arbitraj care reprezintă Comisia Europeană și pe dl Lars Albath în calitate de membru permanent supleant al Comitetului de arbitraj care reprezintă Comisia Europeană. Acești doi funcționari ai Comisiei dispun de expertiza necesară pentru a-și îndeplini funcțiile și nu există îndoieli rezonabile în ceea ce privește imparțialitatea sau independența lor. Aceștia ar acționa în deplină independență și nu ar face obiectul niciunei instrucțiuni în calitatea lor de membri ai Comitetului de arbitraj.

               Pe această bază, poziția care urmează să fie adoptată în numele Uniunii Europene în cadrul PHLG trebuie să fie aprobarea proiectului de Act procedural al PHLG de modificare a Actului procedural nr. 01/2011 PHLG-EnC al Grupului permanent la nivel înalt al Comunității Energiei din 23.3.2011 de stabilire a normelor care reglementează procedura de arbitraj în materie de personal în temeiul articolului 14 din Statutul funcționarilor Comunității Energiei. Se poate conveni asupra unor modificări minore ale proiectului de decizie PHLG, în lumina observațiilor părților contractante la Comunitatea Energiei sau ale SCE înainte sau în cadrul reuniunii PHLG.

               Consiliul trebuie, de asemenea, să confirme, sub rezerva adoptării de către PHLG a propunerii de modificare a Actului procedural nr. 01/2011 PHLG-EnC, numirea de către Comisia Europeană a celor doi funcționari ai Comisiei menționați ca membri permanenți și membri permanenți supleanți ai Comitetului de arbitraj care reprezintă Comisia Europeană.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  9
               .

               4.1.2.Aplicarea la cazul în discuție

               Consiliul ministerial și PHLG sunt organisme instituite printr-un acord, și anume Tratatul de instituire a Comunității Energiei.

               Actele pe care Consiliul ministerial și PHLG sunt invitate să le adopte sunt acte cu efecte juridice. Actul avut în vedere va fi obligatoriu în temeiul dreptului internațional, în conformitate cu articolul 76 din TCE, conform căruia o decizie este obligatorie din punct de vedere juridic pentru cei cărora li se adresează.

               Actele avute în vedere nu completează și nici nu modifică cadrul instituțional al acordului.

               În consecință, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la energie.

               Prin urmare, temeiul juridic material al deciziei propuse este articolul 194 din TFUE.

               4.3.Concluzie

               Temeiul juridic al deciziei propuse trebuie să fie articolul 194 coroborat cu articolul 218 alineatul (9) din TFUE.

               2020/0346 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în Consiliul ministerial al Comunității Energiei și în Grupul permanent la nivel înalt al Comunității Energiei (Tivat, Muntenegru, 16 și 17 decembrie 2020)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 194 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Tratatul de instituire a Comunității Energiei („Tratatul”) a fost încheiat de către Uniune prin Decizia 2006/500/CE a Consiliului din 29 mai 2006
                  10
                și a intrat în vigoare la 1 iulie 2006.

               (2)În conformitate cu articolele 47 și 76 din Tratat, Consiliul ministerial poate adopta măsuri sub forma unei decizii sau a unei recomandări.

               (3)Cu ocazia celei de a 18-a sesiuni a sa din 17 decembrie 2020, Consiliul ministerial urmează să adopte o serie de acte enumerate în anexa 1 la prezenta decizie.

               (4)Cu ocazia celei de a 59-a ședințe a sa din 16 decembrie 2020, Grupul permanent la nivel înalt urmează să adopte un act menționat în anexa 2 la prezenta decizie.

               (5)Este oportun să se stabilească poziția care urmează să fie adoptată în numele Uniunii în cadrul Consiliului ministerial și al Grupului permanent la nivel înalt, deoarece actele avute în vedere vor avea efecte juridice pentru Uniune.

               (6)Scopul actelor avute în vedere este de a facilita realizarea obiectivelor Tratatului și funcționarea Secretariatului de la Viena al Comunității Energiei, care, printre altele, oferă sprijin administrativ Consiliului ministerial,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii la cea de a 18-a reuniune a Consiliului ministerial care va avea loc la Tivat, Muntenegru la 17 decembrie 2020 cu privire la aspecte care se încadrează în domeniul de aplicare al articolului 218 alineatul (9) din TFUE este stabilită în anexa 1 la prezenta decizie.

               Articolul 2

               Poziția care urmează să fie adoptată în numele Uniunii la cea de a 59-a reuniune a Consiliului ministerial care va avea loc la Tivat, Muntenegru la 16 decembrie 2020 cu privire la aspecte care se încadrează în domeniul de aplicare al articolului 218 alineatul (9) din TFUE este stabilită în anexa 2 la prezenta decizie.

               Articolul 3

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        JO L198 din 20.7.2006, p. 15.

                     (2)

                        D/2015/09/MC-EnC.

                     (3)

                        D/2015/09/MC-EnC.

                     (4)

                        Actul procedural 2008/01/MC-EnC privind Regulamentul de procedură pentru soluționarea litigiilor în temeiul tratatului, astfel cum a fost modificat prin Actul procedural nr. 2015/04/MC-EnC din 16 octombrie 2015 de modificare a Actului procedural nr. 2008/01/MC-EnC din 27 iunie 2008 privind Regulamentul de procedură pentru soluționarea litigiilor în temeiul tratatului.

                     (5)

                        Hotărârea din 22 mai 2008 în cauza C-439/06, citiworks AG, ECLI:EU:C:2008:298, punctul 44; hotărârea din 9 octombrie 2008, Sabatauskas and Others, C-239/07, ECLI:EU:C:2008:551, punctul 33; hotărârea din 29 septembrie 2016, Essent Belgium NV, C-492/14, ECLI:EU:C:2016:732, punctul 76.

                     (6)

                        Directiva 2009/72/CE, Directiva 2009/73/CE, Regulamentul (CE) nr. 714/2009 și Regulamentul (CE) nr. 715/2009.

                     (7)

                        Directiva 2009/73/CE a Parlamentului European și a Consiliului din 13 iulie 2009 privind normele comune pentru piața internă în sectorul gazelor naturale și de abrogare a Directivei 2003/55/CE.

                     (8)

                        Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale și de abrogare a Regulamentului (CE) nr. 1775/2005.

                     (9)

                        Hotărârea Curții de Justiție din 7 octombrie 2014 în cauza Germania/Consiliul, C-399/12, ECLI:EU:C:2014:2258, punctele 61-64.

                     (10)

                        JO L198, 20.7.2006, p. 15.

    ---documentbreak---

               COMISIA EUROPEANĂ
            Bruxelles, 26.11.2020
            COM(2020) 781 final
            ANEXE
            la
            Propunerea de decizie a Consiliului

               privind poziția care urmează să fie adoptată în numele Uniunii Europene în Consiliul ministerial al Comunității Energiei și în Grupul permanent la nivel înalt al Comunității Energiei (Tivat, Muntenegru, 16 și 17 decembrie 2020)

               ANEXA I

               Consiliul ministerial

               1.Decizia 2020/.../MC-EnC privind punerea în aplicare a Regulamentului (UE) 2019/2146 al Comisiei din 26 noiembrie 2019 de modificare a Regulamentului (CE) nr. 1099/2008 al Parlamentului European și al Consiliului privind statisticile în domeniul energiei în ceea ce privește implementarea actualizărilor pentru statisticile anuale, lunare și lunare pe termen scurt în domeniul energiei

               Poziția care urmează să fie adoptată în numele Uniunii Europene este de a aproba proiectul de decizie în conformitate cu Decizia Comisiei din 26 noiembrie 2020 [C(2020) 8439 final] de stabilire a propunerii Comisiei către Consiliul ministerial al Comunității Energiei de decizie a Consiliului ministerial al Comunității Energiei privind punerea în aplicare a Regulamentului (UE) 2019/2146 al Comisiei din 26 noiembrie 2019 de modificare a Regulamentului (CE) nr. 1099/2008 al Parlamentului European și al Consiliului privind statisticile în domeniul energiei în ceea ce privește implementarea actualizărilor pentru statisticile anuale, lunare și lunare pe termen scurt în domeniul energiei.

               2.Decizia 2020/.../MC-EnC privind punerea în aplicare a Regulamentului de punere în aplicare (UE) 2019/803 al Comisiei din 17 mai 2019 privind cerințele tehnice referitoare la conținutul rapoartelor de calitate privind statisticile europene referitoare la prețurile la gaze naturale și energie electrică în temeiul Regulamentului (UE) 2016/1952 al Parlamentului European și al Consiliului

               Poziția care urmează să fie adoptată în numele Uniunii trebuie să fie de aprobare a proiectului de decizie în conformitate cu Decizia Comisiei din 26 noiembrie 2020 [C(2020) 8439 final] de stabilire a unei propuneri a Comisiei către Consiliul ministerial al Comunității Energiei de decizie a Consiliului ministerial al Comunității Energiei privind punerea în aplicare a Regulamentului de punere în aplicare (UE) 2019/803 al Comisiei din 17 mai 2019 privind cerințele tehnice referitoare la conținutul rapoartelor de calitate privind statisticile europene referitoare la prețurile la gaze naturale și energie electrică în temeiul Regulamentului (UE) 2016/1952 al Parlamentului European și al Consiliului.

               3.Decizia 2020/../MC-EnC privind stabilirea listei de proiecte de interes pentru Comunitatea Energiei

               Poziția care urmează să fie adoptată, în numele Uniunii Europene, este de aprobare a proiectului de decizie, astfel cum figurează în addendumul la prezenta anexă.

               4.DECIZII ÎN TEMEIUL ARTICOLULUI 91 ALINEATUL (1) DIN TCE DE CONSTATARE A EXISTENȚEI UNEI ÎNCĂLCĂRI A TRATATULUI DE INSTITUIRE A COMUNITĂȚII ENERGIEI ÎN URMĂTOARELE CAUZE:

               Poziția care urmează să fie adoptată în numele Uniunii Europene este de a aproba proiectul de decizie în temeiul articolului 91 alineatul (1) din TCE prin care se stabilește existența unei încălcări în:

               (a)Cauza ECS-13/17 (Serbia), cu condiția emiterii de către Comitetul consultativ al Comunității Energiei a unui aviz în sprijinul constatărilor Secretariatului Comunității Energiei înainte de reuniunea Consiliului ministerial și a eliminării obiter dictum de la punctul (71) din cererea motivată.

               (b)Cauza ECS-10/18 (Bosnia și Herțegovina), odată ce Comitetul consultativ al Comunității Energiei, în urma audierii din 9 decembrie 2020, a emis un aviz în sprijinul constatărilor Secretariatului Comunității Energiei și în funcție de noile evoluții ale cauzei.

               5.DECIZII ÎN TEMEIUL ARTICOLULUI 92 ALINEATUL (1) DIN TCE PRIVIND ADOPTAREA DE MĂSURI CA RĂSPUNS LA ÎNCĂLCĂRI GRAVE ȘI PERSISTENTE ALE TRATATULUI DE INSTITUIRE A COMUNITĂȚII ENERGIEI DE CĂTRE BOSNIA ȘI HERȚEGOVINA ÎN CAUZELE ECS-8/11S, ECS-2/13S ȘI ECS-6/16S; PRIVIND UCRAINA ÎN CAUZA ECS-1/18S ȘI PRIVIND SERBIA ÎN CAUZA ECS-10/17S.

               Poziția care urmează să fie adoptată în numele Uniunii Europene este de a aproba proiectele de decizii privind Bosnia și Herțegovina în temeiul articolului 92 alineatul (1) TCE privind Bosnia și Herțegovina în cauzele ECS-2/13S și ECS-6/16S. În ceea ce privește cauza ECS-8/11S privind Bosnia și Herțegovina, poziția care urmează să fie adoptată în numele Uniunii Europene în cadrul Consiliului ministerial este de a aproba proiectul de decizie, cu excepția măsurilor prevăzute la articolul 3 alineatul (1) din Decizia 2016/16/MC-EnC, a căror prelungire nu trebuie aprobată.

               Poziția care urmează să fie adoptată în numele Uniunii Europene în cadrul Consiliului ministerial în ceea ce privește Ucraina în cauza ECS-1/18S ar trebui să fie aceea de a aproba decizia Consiliului ministerial de stabilire a existenței unei încălcări grave și persistente, cu condiția ca termenul pentru raportarea către Consiliul ministerial de către Ucraina și pentru rectificarea încălcării de către Ucraina să fie stabilit la data Consiliului ministerial 2021.

               Poziția care urmează să fie adoptată în numele Uniunii Europene în cadrul Consiliului ministerial este de aprobare a deciziei de stabilire a existenței unei încălcări grave și persistente în temeiul articolului 92 alineatul (1) din TCE de către Serbia în cauza ECS-10/17S.

               6.Numirea membrilor Comitetului consultativ în conformitate cu articolul 32 alineatul (3) din Actul procedural nr. 2008/01/MC-EnC privind regulamentul de procedură pentru soluționarea litigiilor, astfel cum a fost modificat prin Actul procedural nr. 2015/04/MC-EnC

               Poziția care urmează să fie adoptată în numele Uniunii Europene este de a sprijini numirile propuse.

               ADDENDUM LA ANEXA I

               Decizia 2020/.../MC-EnC privind stabilirea listei de proiecte de interes pentru Comunitatea Energiei („lista Comunității Energiei”)

               CONSILIUL MINISTERIAL AL COMUNITĂȚII ENERGIEI,

               având în vedere Tratatul de instituire a Comunității Energiei (denumit în continuare „tratatul”), în special articolele 2, 26, 27 și 82,

               având în vedere Decizia D/2015/09/MC-EnC a Consiliului ministerial al Comunității Energiei privind punerea în aplicare a Regulamentului (UE) nr. 347/2013 al Parlamentului European și al Consiliului privind liniile directoare pentru infrastructurile energetice transeuropene, în special articolul 3 alineatul (4) din regulamentul respectiv, astfel cum a fost adoptat în cadrul Comunității Energiei.

               având în vedere propunerea Secretariatului General al Comunității Energiei,

               întrucât:

               (1)
                     La 16 octombrie 2015, Consiliul ministerial al Comunității Energiei a adoptat o decizie
                  1
                privind punerea în aplicare a Regulamentului (UE) nr. 347/2013 al Parlamentului European și al Consiliului privind liniile directoare pentru infrastructurile energetice transeuropene.

               (2)
                     În temeiul articolului 82 din tratat, măsurile trebuie propuse de una dintre părți sau de Secretariat.

               (3)
                     Proiectele propuse pentru a fi incluse în lista proiectelor de interes pentru Comunitatea Energiei (denumite în continuare „PICE”) au fost evaluate de către grupuri și îndeplinesc criteriile prevăzute în regulament.

               (4)
                     Lista preliminară a PICE a fost aprobată de grupuri în cadrul unor reuniuni de ordin tehnic. În urma avizului pozitiv al Comitetului de reglementare al Comunității Energiei („ECRB”) cu privire la aplicarea consecventă a criteriilor de evaluare și a analizei cost-beneficiu, lista propusă a fost discutată în cadrul celei de a 56-a reuniuni a Grupului permanent la nivel înalt al Comunității Energiei („PHLG”) la 16 iulie 2020, iar prezenta decizie a fost finalizată și aprobată de PHLG în calitate de organism decizional, în acest scop.

               (5)
                     Organizațiile care reprezintă părțile interesate relevante, inclusiv producătorii, operatorii de distribuție, furnizorii și organizațiile de protecție a consumatorilor și a mediului, au fost consultate cu privire la proiectele propuse pentru a fi incluse în lista Comunității Energiei.

               (6)
                     Includerea în lista PICE nu aduce atingere rezultatului evaluării de mediu relevante și al procedurii de autorizare relevante. În temeiul articolului 5 alineatul (8) din regulamentul adoptat, un proiect care nu respectă legislația Comunității Energiei poate fi eliminat din lista Comunității Energiei. Punerea în aplicare a PICE, inclusiv respectarea de către acestea a legislației Comunității Energiei, trebuie monitorizată în conformitate cu articolul 5 din regulament.

               (7)
                     În temeiul articolului 3 alineatul (4) al doilea paragraf din regulamentul adoptat, lista Comunității Energiei se stabilește o dată la doi ani prin intermediul unei decizii în temeiul titlului III din tratat,

               ADOPTĂ PREZENTA DECIZIE:

               Articolul 1

               Lista PICE se adoptă astfel cum este stabilită în anexa la prezenta decizie.

               Articolul 2

               Prezenta decizie intră în vigoare la data adoptării.

               Decizia se adresează părților contractante la Comunitatea Energiei.

               Adoptată la Tivat, la ... 2020

               Pentru Președinte

               EXPUNERE DE MOTIVE

               1. Introducere

               La 16 octombrie 2015, Consiliul ministerial al Comunității Energiei a adoptat o decizie privind punerea în aplicare a Regulamentului (UE) nr. 347/2013 al Parlamentului European și al Consiliului privind liniile directoare pentru infrastructurile energetice transeuropene
                  2
               . Această măsură a avut drept scop crearea unui cadru juridic pentru stabilirea principalelor proiecte prioritare de infrastructură energetică dintre părțile contractante și dintre acestea și statele membre ale UE.

               Regulamentul (UE) nr. 347/2013, astfel cum a fost adoptat în cadrul Comunității Energiei, stabilește un cadru cuprinzător pentru simplificarea procedurilor de autorizare, de reglementare și de alocare a costurilor aplicate de părțile contractante. Regulamentul prevede, de asemenea, sub rezerva îndeplinirii mai multor criterii, adoptarea de către Consiliul ministerial a unei decizii de stabilire, în temeiul titlului III din TCE, a unei liste a proiectelor prioritare de infrastructură, denumite proiecte de interes pentru Comunitatea Energiei (PICE). Termenul final de transpunere a principalelor dispoziții ale regulamentului și termenul pentru stabilirea primei liste de PICE a fost 31 decembrie 2016. Lista se actualizează la fiecare doi ani.

               În conformitate cu dispozițiile Regulamentului (UE) nr. 347/2013, astfel cum a fost adoptat de Comunitatea Energiei, au fost create două grupuri de lucru care să pregătească lista PICE. Proiectele care au fost prezentate de promotorii de proiecte au făcut obiectul unei consultări publice lansate de Secretariatul Comunității Energiei la 30 martie 2020. În cursul anului 2020, proiectele au fost accesate din perspectiva eligibilității lor pentru statutul de PICE. A fost efectuată o analiză cost-beneficiu a fiecărui proiect, ceea ce a dus la ierarhizarea proiectelor pe baza unor punctaje specifice legate de nivelul de îndeplinire a criteriilor. La sfârșitul procesului, pe baza unui consens, un proiect de listă preliminară de PICE a fost propus organismului decizional, care este Grupul permanent la nivel înalt al Comunității Energiei (PHLG) și aprobat la 16 iulie 2020. În urma avizului pozitiv al Comitetului de reglementare al Comunității Energiei, primit la 28 iulie 2020, lista finală a PICE trebuie aprobată de Consiliul ministerial la 17 decembrie 2020.

               Anexa cu respectiva listă de proiecte va fi constituită după finalizarea procesului decizional descris mai sus.

               2. Temeiul juridic al propunerii

               În temeiul articolului 82 din TCE, Consiliul ministerial adoptă măsuri în temeiul titlului III la propunerea unei părți sau a Secretariatului.

               În temeiul articolului 7 alineatul (5) litera (a) din decizie, Consiliul ministerial stabilește lista proiectelor de interes pentru Comunitatea Energiei prin intermediul unei decizii în temeiul titlului III din tratat.

               Secretariatul prezintă lista propusă a PICE din anexă la inițiativa Grupului pentru energie electrică, respectiv a Grupului pentru gaze naturale și petrol și în acord cu serviciile Comisiei Europene. În cazul în care și în măsura în care Secretariatul este informat cu privire la orice preocupări legate de conformitatea unui proiect de interes pentru Comunitatea Energiei cu legislația Comunității Energiei, acesta poate propune Consiliului ministerial să elimine proiectul de pe listă în conformitate cu articolul 5 alineatul (8) din Regulamentul (UE) nr. 347/2013 al Parlamentului European și al Consiliului privind liniile directoare pentru infrastructurile energetice transeuropene, astfel cum sunt încorporate în Comunitatea Energiei.

               ANEXĂ

               Lista PICE în domeniul energiei electrice

                        EL_01

                        Coridorul transbalcanic

                        a

                        Noua LEA de 400 kV SS Kragujevac 2 (RS) — SS Kraljevo 3 (RS), cu creșterea nivelului tensiunii în SS Kraljevo 3 (RS) la nivelul de tensiune de 400 kV

                        b

                        Noua LEA de 400 kV dublu circuit SS Obrenovac (RS) — SS Bajina Basta (RS), cu modernizarea SS Bajina Basta (RS) la 400 kV

                        c

                        Noua linie de interconexiune de 400 kV dintre SS Bajina Basta (RS) — Visegrad (BA) — Pljevlja (ME)

               Lista PICE în domeniul gazelor naturale

                        Denumirea proiectului

                        Grup

                        Gas_13

                        Gazoductul AlbaniaKosovo
                           3* - ALKOGAP

                        Aprovizionarea grupului de proiecte concurente pentru Kosovo

                        Gas_26

                        Conducta de interconectare Macedonia de Nord — Kosovo

                        Aprovizionarea grupului de proiecte concurente pentru Kosovo

                        Gas_11

                        Conducta de interconectare Serbia-Macedonia de Nord

                        Aprovizionarea grupului de proiecte concurente pentru Macedonia de Nord

                        Gas_09

                        Conducta de interconectare Bulgaria-Serbia (PIC) ca proiect concurent cu expansiunea TurkStream în Serbia (proiectul Gastrans)

                        N/A

               Lista PICE în domeniul petrolului

                        Oil_01

                        Conducta de petrol Ucraina-Polonia (Brody - Adamowo)

               ANEXA II

               PHLG

               Actul procedural 2020/.../phlg-enc de modificare a actului procedural nr. 01/2011 PHLG - EnC al Grupului permanent la nivel înalt al Comunității Energiei de stabilire a normelor care reglementează procedura de arbitraj în materie de personal în temeiul articolului 14 din Statutul funcționarilor

               Poziția care urmează să fie adoptată în numele Uniunii Europene este de a aproba proiectul de act procedural în conformitate cu Decizia Comisiei din 26 noiembrie 2020 [C(2020) 8437 final] de stabilire a unei propuneri a Comisiei către Grupul permanent la nivel înalt al Comunității Energiei pentru un Act procedural al Grupului permanent la nivel înalt al Comunității Energiei de modificare a Actului procedural nr. 01/2011 PHLG-EnC al Grupului permanent la nivel înalt al Comunității Energiei din 23.3.2011 de stabilire a normelor care reglementează procedura de arbitraj în materie de personal în temeiul articolului 14 din Statutul funcționarilor Comunității Energiei.

               Se poate conveni asupra unor modificări minore ale proiectului de act procedural, în lumina observațiilor părților contractante la Comunitatea Energiei sau ale Secretariatului Comunității Energiei înainte de reuniunea PHLG sau în cadrul acesteia.

               În acest context, Consiliul confirmă, sub rezerva adoptării de către Grupul permanent la nivel înalt a propunerii de modificare a Actului procedural nr. 01/2011 PHLG-EnC, numirea dlui Manuel Kellerbauer în calitate de membru permanent al Comitetului de arbitraj care reprezintă Comisia Europeană și a dlui Lars Albath în calitate de membru permanent supleant al Comitetului de arbitraj care reprezintă Comisia Europeană.

                     (1)

                        Decizia D/2015/09/MC-EnC

                     (2)

                        D/2015/09/MC-EnC.

                     (3)

                     *Această denumire nu aduce atingere pozițiilor privind statutul și este conformă cu RCSONU 1244(1999), precum și cu Avizul CIJ privind Declarația de independență a Kosovo.